Lukuaika noin 3 min

Media-alan harjoittelijoita ei saisi käyttää ilmaisena orjatyövoimana, jyrähti Radio- ja televisiotoimittajien liitto RTTL perjantaina julkaisemassaan kannanotossa.

"Media-alalle on valitettavasti juurtunut käytäntö, että harjoittelijoille ei makseta palkkaa. Yritykset käyttävät harjoittelijoita systemaattisesti palkka- ja muiden henkilöstökulujensa välttämiseksi. Liian usein harjoittelijat tekevät työpaikoilla korvauksetta vähintään saman ja usein jopa suuremman työpanoksen kuin yrityksen työntekijät", liitto lausui.

RTTL painotti palkattomien työharjoittelijoiden käytön vääristävän alan työmarkkinoita ja kilpailua sekä vievän ammattilaisten työpaikkoja.

RTTL tarttui tiedotteessaan erityisesti Bauer Media an, joka oli aiemmin viime viikolla julkaissut harjoittelijoiden hakuilmoituksen. Bauer Median harjoittelut ovat palkattomia lounasetua lukuunottamatta.

"Radio- ja televisiotoimittajien liitto RTTL pitää ala-arvoisena Bauer Median menettelyä hakea hakea käyttöönsä ilmaista työvoimaa harjoittelijoista", liitto linjasi kannanotossaan. Liitto piti toimintaa erityisen pahana, sillä Bauer Median helmikuiset irtisanomisissa vähennettiin 21 henkilöä. "On hälyttävää, että Suomen johtava kaupallinen radiotalo näyttää näin huonoa esimerkkiä."

Miten kommentoitte syytöstä, Bauer Median toimitusjohtaja Leena Puntila?

"Hämmästelen, että RTTL on nyt kimpaantunut juuri meidän harjoittelijakäytännöstämme. Siitä on tullut alalla tapa, ihan samaa tekevät kaikki muutkin."

Syyskuun lopussa tehtävänsä jättävä Puntila tyrmää vihjauksen, että harjoittelijoiden hakeminen ja helmikuun irtisanomiset olisivat yhteydessä toisiinsa. Hänen mukaansa harjoittelijakäytäntö ei ole uusi, vaan Bauer Media on käyttänyt samaa toimintamallia vuosia.

Miten perustelette ilmaisten harjoittelijoiden käyttämistä?

"Harjoittelu on tapa tulla meille töihin tällä hetkellä. Meidän kesätuuraajista liki kaikki ovat olleet meillä harjoittelussa. Meillä on töissä kymmeniä ihmisiä, jotka ovat tulleet meille nimenomaan toimittajaharjoittelijoina."

"Hyöty on molemminpuolinen. Harjoittelijaksi tuleva näkee, mitä se työ todella on ja millainen talo me olemme. Toisaalta mikään ei maksa yritykselle niin paljon kuin virheellinen rekrytointi. On aika paljon toimittajiksi opiskelevia ihmisiä mediassa, joiden oikea paikka on Yleisradiossa. Silloin kun he ovat olleet meillä harjoittelussa muutaman kuukauden, he tietävät, että kaupallinen puoli ei ole heidän paikkansa. Sitten on heitä, jotka viihtyvät meillä ja joista näemme, että heissä on ainesta. Ohjaamme heitä heidän opinnoissaan ja kehotamme tulemaan kertomaan sitten, kun he ovat saaneet opintonsa valmiiksi."

Miksi harjoittelusta ei voisi maksaa palkkaa?

"Meillä harjoittelijoilla on verkkotoimituksessa kummitoimittaja. Kaikki harjoittelijoiden tekemät jutut käydään läpi ja niistä annetaan palautetta.”

”Siinä kohtaa kun ollaan ihan ensimmäistä kertaa harjoittelussa, osa on opinnoissaan tehnyt sen tyyppisesti töitä, että he pystyvät harjoittelun aikana tekemään täysipainoisesti töitä, mutta eivät läheskään kaikki. (RTTL:n) tiedotteessakin sanottiin, että harjoittelija itseasiassa vie toimituksen resursseja, eikä lisää niitä: tämä on ihan totta. Kummitoimittajajärjestely vie tottakai kummitoimittajan aikaa."

Aiotteko jatkaa ilmaisten harjoittelijoiden käyttämistä?

”En koe, että me olisimme se, joka tällä hetkellä alalla vakiintuneen käytännön lähtisi muuttamaan. Sellaista suunnitelmaa meillä ei ole ollut. Meistä tämä asia on sellainen, että siitä pitäisi keskustella kaikkien alan toimijoiden kanssa."

Turhaa vastakkainasettelua?

Puntila kokee, että RTTL ja Journalistiliitto tarttuvat lähinnä negatiivisiin irtisanomisuutisiin, eikä hyvistä palkkausuutisista kerrota samalla tavalla.

Hänen mukaansa liitot rakentavat vastakkainasettelua, joka on "turhaa ja tarpeetonta".

"Kaupallinen radio on kuitenkin toimialana se, joka median murroksessa on ollut hyvässä kasvussa jo monta vuotta. Me olemme työpaikka, joka tänään ja todennäköisesti jatkossakin tarjoaa RTTL:n mahdollisille uusille jäsenille työpaikkoja. Me olemme se kannattava osa median murroksessa", Puntila toteaa.

"Työntekijöiden etu on ihan sama kuin näiden media-alan yritysten etu, se on niin selkeää."

Lue Radio- ja Televisiotoimittajien liiton puheenjohtajan Ari-Pekka Sirviö n kommentit asiaan täältä.